PREDKLADACIA  SPRÁVA

	Materiál je predkladaný na rokovanie vlády SR z vlastnej iniciatívy. Návrh vychádza z požiadaviek konzorcia financujúcich bánk pod vedením Tatra banky, a.s., podmieňujúcich finančné transakcie v prospech Železníc SR ich zabezpečením štátnou zárukou.
	
	Návrh zákona o štátnom rozpočte na rok 2002 definoval vo výdavkovej časti prostriedky na financovanie výkonov vo verejnom záujme v objeme 1 842 716 tis. Sk, z ktorých  805,3 mil. Sk bolo určených na krytie straty Železníc SR z výkonov vo verejnom záujme pri prevádzkovaní dráhy v roku 2002.

	Uznesením vlády SR č. 514 z 15. mája súhlasila vláda SR s návrhom zmluvy 
o výkonoch vo verejnom záujme pri prevádzkovaní dráhy na rok 2002. Táto zmluva bola podpísaná medzi ŽSR a MDPT SR 20. mája 2002. Vláda SR zobrala na vedomie, že plánovaná strata nekrytá výnosmi z realizovanej vlakovej dopravy a zálohovými platbami v súlade so zákonom č. 586/2001 Z. z. o štátnom rozpočte na rok 2002 je v objeme 
1520,2 mil. Sk. Túto nekrytú stratu potrebujú ŽSR prefinancovať z úverov so štátnou zárukou.

	Železnice Slovenskej republiky po dôkladnom neverejnom výbere vykonanom v spolupráci s pracovníkmi štátnej správy Slovenskej republiky na základe indikatívnych ponúk vybrali na prefinancovanie predpokladanej nekrytej straty z výkonov vo verejnom záujme pri prevádzkovaní dráhy v roku 2002 ponuku konzorcia bánk pod vedením Tatra banky, a.s. v celkovej výške 1 500 000 000 mil. Sk. Bankové konzorcium je pripravené poskytnúť dlhodobý úver s 10 ročnou dobou splatnosti s odkladom splácania počas 3 rokov od podpisu úverovej zmluvy. 

Predkladaný materiál bol v dňoch 16. augusta prerokovaný v úverovom a záručnom výbore vlády SR, ktorý ho odporučil vláde SR schváliť za týchto podmienok, že:

-	úroková sadzba bude BRIBOR + 0,3 %
-	spracovateľský poplatok 0,25 %
-	jednozložková úroková sadzba
-	bez ostatných nákladov
-	jednanie o výške rizikovej marže 

Ďalej úverový a záručný výbor vlády SR odporučil pripraviť na rokovanie vlády komplexný materiál na reštrukturalizáciu ŽSR.

ŽSR po rokovaniach s konzorciom bánk vedených Tatra bankou, a.s. v dňoch 19.8. a 20.8. 2002 sa podarilo pôvodné dosiahnuté parametre upraviť až na jeden, a to úrokovú sadzbu  konzorciom bánk zníži z BRIBOR + 0,4 % na BRIBOR + 0,39 %. Záznam s tohoto rokovania tvorí prílohu predkladacej správy.

Ďalšie indikatívne parametre ostávajúnezmenené tak jako je uvedené v žiadosti ŽSR. 19.8.2002 Úrad pre štátnu pomoc schválil poskytnutie nepriamej formy štátnej pomoci pre Železnice Slovenskej republiky Bratislava formou prevzatia štátnej záruky za úver v celkovej výške 1. 500. 000. 000,- Sk organizovaný bankovým konzorciom Tatra banka, a.s. poskytnutý za účelom financovania strát spôsobených realizáciou výkonov vo verejnom záujme pri prevádzkovaní dráhy v roku 2002 podľa § 4 ods.6 zákona č. 231/1999 Z. z. 
o štátnej pomoci v znení zákona č. 434/2001 Z. z., z toho štátna pomoc predstavuje 
74 103 216 ,- Sk.

	Zdroje na prefinancovanie plánovanej straty na rok 2002 získané formou úveru budú nárokované v štátnom rozpočte na rok 2003, resp. v ďalších rokoch podľa možnosti príslušného štátneho rozpočtu.

	Návrh na prevzatie štátnej záruky predkladá Ministerstvo dopravy, pôšt 
a telekomunikácií v súlade so zákonom č. 386/2002 Z. z. o štátnom dlhu a štátnych zárukách a ktorým sa dopĺňa zákon č. 291/2002 Z. z. o Štátnej pokladnici a o zmene a doplnení niektorých zákonov.